和閻帥侍郎見寄
作者：沈繼祖
朝代：宋

paragraphs: 全荆百萬兵屯雲，甲光耀日爭晶熒。
中有詩書禮樂帥，聲色不動今孔明。
幕府晝閑多嘯詠，風流文采被諸生。
嗟予入蜀四載久，恨未得承謦欬聲。
今爲屬縣方託跡，似聞號召將朝京。
荆州一紙賢十部，字畫飛動詩語清。
居然二妙到蔀屋，再拜莊誦心已傾。
憶昔錦城秋月裏，張侯更迭賦歌行。
人生聚散不可料，如月圓缺與陰晴。
豈期斐章辱賜和，驪珠寶璐篋笥盈。
儻因徐辟見孟子，有志未就公其成。